Nog 'n waarskuwing uitgereik oor ysterpenne op paaie | Maroela Media
Nog 'n waarskuwing uitgereik oor ysterpenne op paaie
Ysterpenne op paaie (Foto verskaf deur die Gautengse verkeerspolisie)
Die Gautengse verkeerspolisie het 'n waarskuwing aan motoriste uitgereik oor ysterpenne wat op openbare paaie geplaas word met die doel om die persone te beroof.
Sello Maremane, woordvoerder van die Gautengse verkeerspolisie, het gesê daar is 'n toename in voorvalle waar ysterpenne strategies op hoofweë geplaas word. Voorwerpe word ook van brûe afgegooi wat daartoe lei dat motoriste beheer verloor oor hul voertuie. Die betrokke motoriste word dan van hul besittings beroof.
Maremane het gesê die volgende roetes is geïdentifiseer as brandpunte:
Die N4 Mpumalanga na Pretoria tussen Solomon Mahlangu en die Watermeyer-afrit
Die N4 Pretoria na Mpumalanga tussen Bronkhorstspruit en die Balmoral-afrit
Die N1 Polokwane/N4 Mpumalanga-wisselaar in Pretoria
Die N4 na Rustenburg tussen R80 Mabopane-hoofweg en die Brits-tolhek
R21-snelweg van OR Tambo- internasionale lughawe na Pretoria
Hy het gesê die misdadigers skuif van een gebied na 'n ander waar die paaie stil is sodat motoriste van kontant en ander waardevolle besittings beroof kan word. "Die voorvalle gebeur veral op Vrydagaande en oor naweke – tussen 18:00 en 04:00.
Hy gee die volgende veiligheidswenke:
Moet nooit met jou voertuig stilhou as jy oor 'n ysterpen gery het nie. Ry eerder stadig na die naaste vulstasie terwyl jy die Gautengse verkeerspolisie kontak
As jy deur 'n verkeersbeampte voorgekeer word, dring daarop aan om hul aanstellingsertifikaat te sien om te bevestig dat so 'n beampte wel deur die betrokke verkeersowerheid aangestel is
Waar 'n verkeersbeampte nie sy aanstellingskaart kan wys nie, skryf die nommerplaat neer van die patrollievoertuig en meld dit dadelik by die naaste polisiestasie aan
As jou motor onklaar raak, bly in jou voertuig met die deure gesluit terwyl jy bystand ontbied
Moenie toelaat dat enigiemand jou voertuig sleep sonder geskrewe toestemming nie
"Ysterpenne op paaie het daartoe gelei dat padgebruikers in talle ongelukke was. Sommige het al selfs met hul lewens geboet," het Maremane bygevoeg. "Die Gautengse verkeerspolisie sal voortgaan met sy wetstoepassingsoperasies op Gauteng se grootste roetes en snelweë om seker te maak dat enigiemand aangekeer en vervolg word wat voorwerpe op paaie plaas."
Motoriste word aangeraai om die Gautengse verkeerspolisie te kontak by 011 689 3712 of 011 689 3999 of kontak die polisie by 08600 10111.
Maroela Media het vroeër berig motoriste in die Pretoria-Oos-omgewing word gewaarsku dat misdadigers spykers en ander voorwerpe in die pad plaas om seker te maak die motoriste hou stil. Leon Muller, distriksbestuurder van Fidelity ADT, het gesê die spykers en ander voorwerpe veroorsaak 'n pap band of ander skade aan die voertuig. "Die oortreders, wat gewoonlik gewapen is, beroof dan die bestuurder en passasiers van waardevolle besittings."
Volgens Muller word die N4-hoofweg geteiken en verskeie ander paaie in die verre ooste van Pretoria insluitend Garsfonteinweg, Grahamweg (M6), die Boschkop-pad (R631) en die Bronkhorstspruitpad (R104).
Man in hof wat meisie glo met petrol verbrand
Waar is die Metro- en SA Polisie? (Seker besig om staalpenne op paaie te help plant)
Waar's Sanral met hulle biljoene? Dis immers hulle plig om hulle skelm konsessie veilig te hou.
Ons sal seker voortaan die aanvallers met ketties moet skiet.
Nou waarom, as die useless polisie waarsku, kan hulle nie die gemors loop voorlê en op heterdaad betrap nie? Hoekom moet die gewone ou met sy lewe boet terwyl die polisie kamtig 'wetstoepassingsoperasies' doen. Dit beteken agteroor sit en die Publiek moet sien en kom klaar. Kan die polisie nie meer groot operasies beplan en uitvoer nie – die plekke, die tyd en die mo is bekend, wat meer is nodig sodat hulle 'n teenaksie kan beplan?